Komisijos direktyva 96/20/EB
1996 m. kovo 27 d.
derinanti su technikos pažanga Tarybos direktyvą 70/157/EEB dėl valstybių narių įstatymų, reglamentuojančių leistiną motorinių transporto priemonių garso lygį ir dujų išmetimo sistemas, suderinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Tarybos direktyva 95/54/EB [2], ypač į jos 13 straipsnio 2 dalį,
atsižvelgdama į 1970 m. vasario 6 d. Tarybos direktyvą 70/157/EEB dėl valstybių narių įstatymų, reglamentuojančių leistiną motorinių transporto priemonių garso lygį ir dujų išmetimo sistemas, suderinimo [3] su paskutiniais pakeitimais, padarytais Direktyva 92/97/EEB [4], ypač į jos 3 straipsnį,
kadangi Direktyva 70/157/EEB yra viena iš EB tipo patvirtinimo tvarkos, kuri buvo įdiegta Direktyva 70/156/EEB, atskirųjų direktyvų; kadangi, dėl tos priežasties Direktyvoje 70/156/EEB dėl transporto priemonių sistemų, komponentų ir atskirų techninių agregatų išdėstytos nuostatos yra taikytinos šiai direktyvai;
kadangi Direktyvos 70/156/EEB 3 straipsnio 4 dalyje ir 4 straipsnio 3 dalyje reikalaujama, kad kiekvienoje atskirojoje direktyvoje būtų nurodytas informacinis dokumentas, kuriame būtų išdėstyti reikiami tos direktyvos I priede esantys punktai, ir tipo patvirtinimo liudijimas pagal VI priedo reikalavimus, kad tipo patvirtinimą galima būtų kompiuterizuoti;
kadangi dėl dabartinės variklių technologijos pažangos būtina aiškiau apibrėžti bandymų tvarką, ypač sunkiųjų transporto priemonių, kiek tai susiję su tokių bandymų įgyvendinamumu ir kartojimu;
kadangi šioje direktyvoje numatytoms priemonėms pritaria Direktyva 70/156/EEB įkurtas Derinimo su technikos pažanga komitetas,
PRIĖMĖ ŠIĄ DIREKTYVĄ:
1 straipsnis
1. Direktyva 70/157/EEB iš dalies keičiama taip:
- 1 straipsnio pabaiga pakeičiama ir išdėstoma taip: "… bėgiais važiuojančias transporto priemones ir žemės bei miškų ūkio traktorius ir mobiliąją įrangą.",
- 2 straipsnio antroje pastraipoje žodžiai "9a straipsnį" ir 2a straipsnio 2 dalyje žodžiai "9a straipsnio" keičiami į "2 straipsnį" ir "2 straipsnio" atitinkamai,
- 3 straipsnyje žodis "priedo" keičiamas į "priedų".
2. Direktyvos 70/157/EEB priedai keičiami pagal šios direktyvos priedus.
2 straipsnis
1. Nuo 1996 m. spalio 1 d. valstybės narės dėl su leistinu garso lygiu ar dujų išmetimo sistema susijusių priežasčių neturi teisės:
- atsisakyti transporto priemonėms arba dujų išmetimo sistemai suteikti EB tipo patvirtinimą arba nacionalinį tipo patvirtinimą,
- uždrausti registruoti, prekiauti ar naudoti transporto priemones arba uždrausti prekiauti ar naudoti dujų išmetimo sistemas,
jei tos transporto priemonės ar dujų išmetimo sistemos atitinka Direktyvos 70/157/EEB su pakeitimais, padarytais šia direktyva, reikalavimus.
2. Nuo 1997 m. sausio 1 d. valstybės narės:
- nebesuteikia transporto priemonės EB tipo patvirtinimo,
- atsisako suteikti nacionalinį tipo patvirtinimą
transporto priemonėms dėl su leistinu garso lygiu susijusių priežasčių ir dujų išmetimo sistemai, jei jos neatitinka Direktyvos 70/157/EEB su pakeitimais, padarytais šia direktyva, reikalavimų.
3. Nepaisant šio straipsnio 2 dalies, pakaitinėms dalims valstybės narės ir toliau suteikia EB tipo patvirtinimus ir leidžia prekiauti bei naudoti dujų išmetimo sistemas, atitinkančias ankstesnių Direktyvos 70/157/EEB variantų reikalavimus, jei tokios dujų išmetimo sistemos:
- skirtos montuoti į jau naudojamas transporto priemones,
- atitinka tos direktyvos, kuri buvo taikoma pirmą kartą užregistruojant transporto priemones, reikalavimus.
3 straipsnis
1. Valstybės narės priima įstatymus ir kitus teisės aktus, kurie, įsigalioję iki 1996 m. spalio 1 d., įgyvendina šią direktyvą. Apie tai jos nedelsdamos praneša Komisijai.
2. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1996 m. kovo 27 d.